समाज में समरसता की स्थापना के लिए बाबा साहेब नीत्शे व डार्विन के विचारों का विरोध करते हैं तो सिर्फ इसलिए कि जनतांत्रिक मूल्यों में उनका अकाट्य विश्वास है। वे भौतिक व शारीरिक शक्ति को नैतिकता का स्रोत नहीं मानते हैं। उनका नैतिक प्रमाप इस बात पर बल देता है कि जीवन मूल्यों को सहेजने में हर व्यक्ति की भागीदारी होनी चाहिए। उनके अनुसार नैतिकता का मूल स्रोत मनुष्य की मनुष्य से मैत्री की जो आवश्यकता है, वही है। इसमें ईश्वर की स्वीकृति की आवश्यकता नहीं है और न ही ईश्वर को प्रसन्न करने के लिए आदमी को नैतिक बनने की आवश्यकता है। अम्बेडकर के जीवन दर्शन में व्यक्ति और उसकी स्वतंत्रता को अत्यधिक महत्व दिया गया था। वे सत्य ही आधुनिक समाज में बुद्ध की तरह अवतरित हुए और उपेक्षितों के मुक्तिदाता कहलाए। आज विषमताओं , संकीर्ण मानसिकता , स्वार्थप्रेरित राजनीति और छींटाकशी जैसी भयावह समस्याओं से गुजरती 21 वीं सदी को अम्बेडकर के सिद्धान्तों को अपनाने की आवश्यकता है। वर्तमान में सभी व्यक्ति आर्थिक प्रगति को ही सामाजिक बुराइयों के निराकरण का एकमेव उपाय मानते हैं जो तर्कसंगत नहीं है। आज दरकार है बुद्ध के उस नवीनीकृत सिद्दान्त को व्यवहार में लाने की जो बाबासाहेब ने प्रस्तुत किया था । जो कि विशुद्द भातृत्व,स्वतन्त्रता और समानता के सिद्दान्तों पर आधारित था।